Source: http://eur-lex.europa.eu/LexUriServ/LexUriServ.do?uri=CELEX:52009DC0555:FI:NOT
Timestamp: 2013-05-25 00:50:04+00:00
Document Index: 20815212

Matched Legal Cases: ['kko ', 'kko\n', 'kko ', 'kko ', 'kko ', 'kko ']

EUR-Lex - 52009DC0555 - FI
52009DC0555
Komission kertomus neuvostolle ja Euroopan parlamentille toisen sukupolven Schengenin tietojärjestelmän (SIS II) - Kehittämisestä Seurantakertomus tammikuu 2009 – kesäkuu 2009
/* KOM/2009/0555 lopull. */
lähetyksen 22/10/2009; Siirretty neuvostolle
Oikeus- ja sisäasiat, Automaattinen tietojenkäsittely, Henkilöiden vapaa liikkuvuus
KOM(2009) 555 lopullinen
tammikuu 2009 – kesäkuu 2009
2.1.2. Siirtymisen valmistelut 4
2.1.2.1. Siirtymiseen liittyvät säädökset 4
2.1.2.2. Muuntimen määrittelytyö 4
2.1.3. SIS II -verkko 4
2.1.4. SIS II:n tietoturvatarkastus 5
2.1.5. SIS II:n keskusjärjestelmän testaus 5
2.1.5.1. Virheiden korjaaminen ja tästä seuraava testaus 5
2.1.5.2. Analysointi- ja korjausvaihe 5
2.1.6. Rakenteen tarkastus 6
2.1.7. Operatiivinen hallinnointi 7
3.2.3. Kansalliset suunnittelutoimet ja niiden koordinointi 9
3.2.4. Neuvosto 9
4.1. Ohjelman kokonaisvaltainen hallinnointi 9
4.2. Testaus 10
4.2.1. Ensimmäinen välitavoite 10
4.2.2. Tavoitteena kokonaisvaltainen testausmalli 10
4.2.3. Kokonaistestauksen valmistelu 10
4.3. Siirtymiseen liittyvä kehitystyö 10
4.4. Tietoturva ja tietosuoja 11
Tässä seurantakertomuksessa kuvataan työtä, jota komissio on tehnyt vuoden 2009 alkupuoliskolla toisen sukupolven Schengenin tietojärjestelmän (SIS II) kehittämiseksi ja siirtymiseksi SIS 1+ -järjestelmästä SIS II:een. Kertomus esitetään neuvostolle ja Euroopan parlamentille toisen sukupolven Schengenin tietojärjestelmän (SIS II) kehittämisestä annetun neuvoston asetuksen (EY) N:o 1104/2008 ja siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) tehdyn neuvoston päätöksen 2008/839/YOS 18 artiklan mukaisesti. Tässä kertomuksessa raportoidaan myös testauksesta.
SIS II -järjestelmää analysoitiin ja korjattiin vuonna 2009 tammikuusta huhtikuulle. Tämä johtui siitä, että päätoimeksisaaja ei onnistunut suorittamaan operatiivista järjestelmätestiä (OST) joulukuussa 2008. Suuri määrä tunnettuja ongelmia ja virheitä korjattiin analyysi- ja korjausvaiheen aikana, ja järjestelmän tekninen rakenne tarkastettiin perusteellisesti. Ratkaisuja joko suunniteltiin tai toteutettiin, mutta joitakin ongelmia jäi edelleen ratkaisematta.
Samaan aikaan neuvoston puitteissa tutkittiin varautumissuunnitelmana SIS II:n kehittämiselle vaihtoehtoista SIS 1+ -järjestelmään perustuvaa teknistä skenaariota, joka tunnetaan nimellä ”SIS 1+-järjestelmän uudistaminen ja kehittäminen” (SIS 1+ RE).
Neuvosto pyysi 26. ja 27. helmikuuta pidetyssä kokouksessaan, että puheenjohtajavaltio ja komissio toimien kiinteässä yhteistyössä SIS II -erityistyöryhmän ja asiaankuuluvien elinten kanssa antavat mahdollisimman pian, kuitenkin viimeistään toukokuuhun 2009 mennessä neuvostolle selvityksen, johon sisältyy molempien skenaarioiden perusteellinen arviointi ja niiden keskinäinen vertailu.
Selvityksen[1] päätelmänä oli, että nykyinen hanke ja vaihtoehtoinen SIS 1+ RE -skenaario ovat tietyin edellytyksin teknisesti toteuttamiskelpoisia ja että niillä on mahdollista saavuttaa SIS II:n perustamista, toimintaa ja käyttöä koskevissa säädöksissä asetetut tavoitteet.
Tämän selvityksen perusteella neuvosto teki 4. ja 5. kesäkuuta päätelmän, että SIS II -järjestelmän kehittämistä jatketaan nykyisen SIS II -hankkeen pohjalta ja että SIS 1+ RE säilytetään varautumissuunnitelmana hankkeen tukemiseksi. Neuvosto sopi myös kahdesta hankkeen välitavoitteesta. Näiden välitavoitteiden tarkoituksena on osoittaa SIS II:n keskusjärjestelmän vakaus, luotettavuus ja suorituskyky sekä tietojen yhdenmukaisuuden ja luotettavan viestien siirron kaltaisten keskeisten toimintojen asianmukainen toiminta SIS II -hankkeen merkittävien kehitysvaiheiden jälkeen. Testit käynnistetään heti, kun komissio ja jäsenvaltiot ovat ilmoittaneet olevansa valmiita ja kun Strasbourgissa sijaitseva teknisen tuen yksikkö (C.SIS) vahvistaa, että SIS 1+ -testivälineet täyttävät vaatimukset ja ovat valmiita.
Ensimmäinen välitavoite on määrä saavuttaa sen jälkeen, kun järjestelmän suorituskykyä mittaavat testit on – vuoden 2009 viimeisellä neljänneksellä – suoritettu. Toinen välitavoite pyritään saavuttamaan aikaisintaan kesällä 2010 keskusjärjestelmän toiminnan testauksen jälkeen. Vaihtoehtoinen ratkaisu säilytetään varautumissuunnitelmana siihen asti, kun välitavoitteissa määritellyt testit on suoritettu.
2.1.2. Siirtymisen valmistelut
2.1.2.1. Siirtymiseen liittyvät säädökset
Neuvosto hyväksyi 24. lokakuuta 2008 säädökset, jotka ohjaavat siirtymistä SIS 1+ -järjestelmästä SIS II -järjestelmään, eli neuvoston asetuksen (EY) N:o 1104/2008[2] ja neuvoston päätöksen 2008/839/YOS siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II)[3], jäljempänä ’siirtymisvälineet’. Kummankin säädöksen mukaan siirtyminen tapahtuu 30. syyskuuta 2009 mennessä. Päivämäärää voidaan siirtää komitologiapäätöksillä. Siirtymisvälineiden voimassaolo lakkaa joka tapauksessa viimeistään 30. kesäkuuta 2010. Koska jäljellä olevien ongelmien ratkaisemiseen tarvitaan aikaa ja koska suunnitelmaa on muokattava välitavoitteiden huomioon ottamiseksi, alkuperäinen määräaika SIS 1+ -järjestelmästä SIS II -järjestelmään siirtymiseksi ja säädösten voimassaolon lakkaamisajankohta eivät kuitenkaan ole enää realistisia. Siksi neuvosto pyysi komissiota esittämään mahdollisimman pikaisesti, viimeistään lokakuuhun 2009 mennessä, siirtymisvälineiden tarkistamista koskevia lainsäädäntöehdotuksia.
2.1.2.2. Muuntimen määrittelytyö
Jäsenvaltioiden ja päätoimeksisaajan kanssa järjestettiin säännöllisesti kerran kuussa SIS II -järjestelmään siirtymistä käsittelevän työryhmän kokouksia. Tavoitteena oli määritellä muuntimen vaatimukset ja tekniset eritelmät sekä SIS II -järjestelmään siirtymistä koskevat menettelyt. Muunnin on tekninen väline, joka mahdollistaa johdonmukaisen ja luotettavan tiedonsiirron SIS 1+ -keskusjärjestelmän ja SIS II -keskusjärjestelmän välillä siirtymisen aikana.
Komissio on laatinut SIS II -muuntimen vaatimukset tiiviissä yhteistyössä jäsenvaltioiden asiantuntijoiden kanssa, ja päätoimeksisaaja on aloittanut sen kehittämisen.
2.1.3. SIS II -verkko
SIS II -hankkeeseen kuuluu jäsenvaltioiden välisen tietoliikenneverkon luominen tiedonsiirron mahdollistamiseksi kansallisten järjestelmien ja keskusjärjestelmän välillä. Verkko täyttää saatavuuteen, tietoturvaan, maantieteelliseen kattavuuteen ja palvelutasoon liittyvät vaatimukset[4].
Komissio panee asetuksen (EY) N:o 1987/2006 ja neuvoston päätöksen 2007/533/YOS 16 artiklan täysimääräisesti täytäntöön komission vastuulle kuuluvien SIS II -verkon osatekijöiden osalta. SIS II -verkon rakentamisessa on hyödynnetty sTESTA-puitesopimusta (ENTR 2006 024). SIS II -verkon valvonta tapahtuu Bratislavassa sijaitsevassa Orange Business Services/HP -yrityksen tukitoimintokeskuksessa.
SIS II -verkko panee täytäntöön turvallisuusvaatimukset ja suojatoimet, tekniset ja menettelyihin liittyvät suojatoimet mukaan lukien, SIS II -verkossa vaihdettavien SIS-tietojen salassapitämiseksi. Komissio tarkastaa niiden täytäntöönpanon säännöllisesti.
Jäsenvaltiot ovat havainneet SIS II -verkon ja tukitoimintokeskuksen rakenteeseen liittyviä puutteita, jotka ne haluaisivat korjattavan. Jäsenvaltioiden asiantuntijoiden kanssa pidettiin 20. huhtikuuta kokous, jossa keskusteltiin jo käytettävissä olevista turvatoimista, jotka liittyvät tietoihin pääsyyn, sekä ongelmista, jotka edellyttävät jatkotutkintaa. Komissio on pyytänyt laadunvarmistuksesta vastaavaa toimeksisaajaa tutkimaan mahdollisia ratkaisuja näiden riskien lieventämiseksi koko järjestelmän turvallisuuden näkökulmasta. Työtä tehdään myös jäsenvaltioiden havaitsemien muiden ongelmien ratkaisemiseksi SIS II -verkon korkean turvallisuustason varmistamiseksi.
Euroopan tietosuojavaltuutettu valvoo, että tietokantaa hallinnoiva viranomainen suorittaa henkilötietojen käsittelyn säädösten mukaisesti. Kansallinen valvontaviranomainen valvoo itsenäisesti SIS II:ssa olevien henkilötietojen alueellaan tapahtuvan käsittelyn ja niiden alueeltaan toimittamisen lainmukaisuutta sekä lisätietojen vaihtoa ja edelleenkäsittelyä. Euroopan tietosuojavaltuutettu esitti havaintonsa SIS II -verkon turvallisuudesta SISVIS-komitean kokouksessa 12. toukokuuta.
2.1.4. SIS II:n tietoturvatarkastus
SIS II:n tietoturvatarkastus tehtiin SIS II:n pääsijoituspaikassa Strasbourgissa maaliskuussa 2009. Turvallisuuden laadunvarmistuksesta vastaava toimeksisaaja arvioi turvallisuussuunnitelmassa kuvattujen, hankkeen tässä vaiheessa merkityksellisten turvatoimien käytännön toteutusta.
Tietoturvatarkastusraportissa annetaan useita suosituksia. Komissio on asettanut ne tärkeysjärjestykseen, ja se on laatimassa päätoimeksisaajan kanssa aikataulua suositusten toteuttamiselle. Toteuttamalla suositukset varmistetaan, että SIS II:n keskusjärjestelmä on turvallisuussuunnitelman mukainen ennen kehittämisvaiheen päättymistä.
Lisäksi järjestetään toinen turvatarkastus, jossa selvitetään, onko suositukset toteutettu asianmukaisesti. Tarkoituksena on varmistaa, että toiminnan turvallisuustaso on optimaalinen, kun siirtyminen alkaa.
2.1.5. SIS II:n keskusjärjestelmän testaus
2.1.5.1 Virheiden korjaaminen ja tästä seuraava testaus
Ennen vuoden 2009 tammikuuta virheitä oli jäljellä hyväksyttävää tasoa enemmän. Maaliskuussa käyttöön otetun ohjelmistoversion myötä useimmat virheet korjautuivat ja jäljelle jäi vain pieni määrä virheitä SIS II:n keskusjärjestelmään. Niistä suurin osa korjattiin toukokuussa asennetussa ja testatussa ohjelmistoversiossa.
2.1.5.2 Analysointi- ja korjausvaihe
Tavoitteena oli saada järjestelmä analysointi- ja korjausvaiheen loppuun mennessä sellaiseen kuntoon, että kaikkien ongelmien ratkaisemisessa on edistytty merkittävästi. Virheet on siis korjattu tai, jos niitä ei ole korjattu joko kansallisella tai keskustasolla, on selvästi määritetty, kuinka paljon aikaa ja rahaa koko hankkeen loppuunviemiseen tarvitaan.
Tällä tavoin komissio pystyi tekemään arvion siitä, kuinka paljon aikaa ja varoja tarvitaan, jotta hake voidaan saattaa päätökseen. Tieto sisällytettiin asiakirjaan, jonka komissio laati, jotta teknisiä skenaarioita voitaisiin verrata komission ja neuvoston asettamien kriteerien perusteella.
Tässä vaiheessa keskityttiin niihin mekanismeihin ja prosesseihin, joilla ohjataan SIS II:n keskusjärjestelmän ja kansallisten komponenttien välistä viestintää ja yhdenmukaisuutta sekä SIS II -sovelluksen suorituskykyä ja varmatoimisuutta. Asiakirjassa käsiteltiin seuraavia aiheita:
- Viestin välittyminen oikein kansallisten järjestelmien ja SIS II:n keskusjärjestelmän välillä – Testien perusteella voitiin päätellä, että viestit välittyvät oikein SIS II:n keskusjärjestelmän ja kansallisten komponenttien välillä.
- Tietojen yhdenmukaisuus suuressa tietomäärässä, mikä osoittaa, että järjestelmä pystyy välittämään tietoja täysin yhdenmukaisesti – Tietojen yhdenmukaisuus varmistetaan monimutkaisilla tarkistus- ja vertailumekanismeilla. Tämä ominaisuus on joutunut laajalti testiin, sillä kuulutusten määrä kasvaa jatkuvasti ja eri jäsenvaltioilla on erilaisia teknisiä sovelluksia.
- Viestien ja yleislähetysten käsittely – Testit ovat osoittaneet, että SIS II:n keskusjärjestelmä pystyy suoriutumaan tietojen käsittelystä, yleislähetyksistä ja ilmoituksista; vaadittua nopeutta ei ole kuitenkaan saavutettu. Päätoimeksisaaja on tehnyt useita parannuksia, jotka ovat mukana uudessa ohjelmistoversiossa. Monimutkaisuuden vähentämiseksi päätoimeksisaaja on ehdottanut erilaista sovellusta yleislähetysmekanismista; sen käyttökelpoisuutta on testattu kahdessa jäsenvaltiossa.
- Järjestelmän suorituskyvyn mittaaminen vaihtelevissa olosuhteissa – Päätoimeksisaaja on tehnyt ehdotuksen suorituskyvyn parantamiseksi hakujen yhteydessä, jotta rajavalvonnan ja poliisiin tekemät haut voidaan käsitellä alle sekunnissa. Kehitettyä prototyyppiä testattiin kesä–heinäkuussa.
- Järjestelmän varmatoimisuus – Testit ovat osoittaneet tilanteen jonkin verran parantuneen.
Analyysi- ja korjausvaiheen aikana suoritetun intensiivisen testauksen ja perusteellisen analysoinnin ansiosta suuri määrä tunnettuja ongelmia ja virheitä on voitu korjata. Jäljelle jääneiden ongelmien perussyy on määritelty, ja ratkaisu on joko suunniteltu tai jo toteutettu.
2.1.6. Rakenteen tarkastus
IT-asiantuntija suoritti järjestelmän rakenteen perusteellisen tarkastuksen maalis–huhtikuussa 2009. Tässä yhteydessä SIS II -asiantuntijat olivat laajasti yhtä mieltä siitä, että SIS II:n rakenteessa ei ole merkittäviä puutteita. Rakenne vastaa SIS II:n vaatimuksia. Laitteisto on oikean kokoinen, ja sitä voidaan ”säätää” niin, että järjestelmä voi kasvaa tämänhetkisiä suunnitelmia suuremmaksikin. Suunnitteluun ja toteutukseen liittyviä suosituksia on tehty useita. Niillä on tarkoitus parantaa järjestelmää esim. suorituskyvyn, ohjelmiston laajennettavuuden ja huollon helppouden osalta. Viestiarkkitehtuuri vaikuttaa ylityöstetyltä, ja sitä voitaisiin yksinkertaistaa.
2.1.7. Operatiivinen hallinnointi
Tällä raportointikaudella Ranskan kanssa neuvoteltiin edelleen toimista, jotka on toteutettava järjestelmän käyttöönoton valmistelemiseksi sekä henkilöstön hankkimiseksi ja kouluttamiseksi SIS II:n, VIS:n (viisumitietojärjestelmä) ja BMS:n (biometrinen tunnistusjärjestelmä) yhteistä hallinnointia varten. Muutokset nykyisiin sopimuksiin allekirjoitettiin maaliskuussa 2009. Palkattu henkilöstö on aloittanut teknisen koulutuksen suunnitelmien mukaisesti. Siirtymissuunnitelma, johon liittyy käytännön ohjausta, on valmisteilla.
Komissio hyväksyi 24. kesäkuuta ehdotuksen säädöspaketiksi laaja-alaisten IT-järjestelmien pitkän aikavälin hallinnasta vapauden, turvallisuuden ja oikeuden alueella.
Komissio on tähän mennessä sitonut talousarviomäärärahoja SIS II -hankkeeseen yhteensä noin 72,5 miljoonaa euroa. Niitä vastaavat sopimukset koskevat toteutettavuustutkimuksia, SIS II:n keskusjärjestelmän kehittämistä, tukitoimintoja ja laadunvarmistusta, SIS II -verkkoa, operatiivisen hallinnoinnin valmistelua Strasbourgissa, turvallisuutta, biometriikan valmistelua ja viestintää.
Tästä summasta on kesäkuun 2009 loppuun mennessä käytetty noin 41 miljoonaa euroa. Tärkeimmät menoerät olivat kehittäminen (22,4 miljoonaa euroa), verkko (10,4 miljoonaa euroa) ja tukitoiminnot ja laadunvarmistus (4,6 miljoonaa euroa).
Kesäkuusta 2002 kesäkuuhun 2009 | Tammikuusta kesäkuuhun 2009 |
Maksusitoumukset | Maksut | Maksusitoumukset | Maksut |
Kehittäminen | 35 927 151 | 22 448 261 | 0 | 2 792 193 |
Tukitoiminnot ja laadunvarmistus | 7 660 448 | 4 655 401 | 1 092 950 | 45 934 |
Verkko | 21 301 901 | 10 368 609 | 1 699 871 | 3 327 614 |
Operatiivisen hallinnoinnin valmistelu | 4 946 845 | 2 482 463 | 1 204 233 | 676 570 |
Turvallisuus | 869 275 | 119 020 | 52 668 | 0 |
Selvitykset | 919 831 | 895 095 | 0 | 227 559 |
Muut | 834 483 | 96 525 | 786 236 | 71 639 |
YHTEENSÄ | 72 459 934 | 41 065 374 | 4 835 958 | 7 141 509 |
- maksettiin noin 7,1 miljoonaa euroa, lähinnä verkkoon liittyviä (3,3 miljoonaa euroa) ja kuukausittain toistuvia kustannuksia;
- tehtiin noin 4,8 miljoonan euron suuruiset maksusitoumukset (12 prosenttia SIS II -toimintoihin vuoden 2009 yleisessä talousarviossa varatuista kokonaismäärärahoista). Ennustetta pienempi määrä kertoo siitä, että uusien palvelujen ja tuotteiden tilaamista lykättiin siihen asti, kunnes kehittämistyössä kohdatut tekniset ongelmat on ratkaistu ja neuvosto on antanut hankkeelle uudet suuntaviivat. Komissio esimerkiksi jatkoi verkkosopimusta vain syyskuuhun 2009 eikä vuoden loppuun. Jäljellä olevasta määrästä on tarkoitus tehdä maksusitoumukset kesälomakauden jälkeen.
SIS II -hankkeen kehittäminen ja testaus on edennyt vaiheeseen, joka edellyttää jäsenvaltioiden lisääntyvää osallistumista. Siksi tammikuusta 2009 on ollut käytössä SIS II:n kokonaisvaltainen ohjelmahallinnointistrategia, jonka neuvosto hyväksyi 26. ja 27. helmikuuta. Neuvosto pyysi 4. ja 5. kesäkuuta pidetyssä kokouksessa komissiota etenemään tästä hallinnointirakenteesta saatujen kokemusten pohjalta ja kehittämään sitä edelleen. Hallinnoinnin muutokset voitaisiin sisällyttää ehdotuksiin, joilla muutetaan säädöksiä, jotka ohjaavat siirtymistä SIS 1+ -järjestelmästä SIS II -järjestelmään.
Komissio on perustanut hallintoneuvoston tehostaakseen SIS II -hankkeen ja siihen liittyvien toimintojen hallinnointia ja koordinointia sekä varmistaakseen, että keskusjärjestelmää ja kansallisia järjestelmiä kehitetään yhdenmukaisesti.
Hallintoneuvostossa kokoontuu säädetyn toimivaltansa puitteissa komission henkilöstöä, puheenjohtajamaan edustajia, SIS II -työryhmään kuuluvia jäsenvaltioiden asiantuntijoita, päätoimeksisaajan hankejohtajia ja tukitoimintojen ja laadunvarmistuksen toimeksisaajan huippuasiantuntijoita.
Hallintoneuvosto kokoontui raportointikaudella 21 kertaa. Se on vaikuttanut ohjelmahallinnointiin hyvin myönteisesti ja lisännyt jäsenvaltioiden osallistumista.
SIS II -järjestelmän kehittämisessä komissiota avustaa SISVIS-komitea. SISVIS-komitea kokoontui SIS II -asioissa vuonna 2009 tammikuun ja kesäkuun välisenä aikana seitsemän kertaa.
Komitea muodostuu jäsenvaltioiden valtuuskunnista, ja sen puheenjohtajana on komission edustaja. Schengenin säännöstöön osallistuvat maat on kutsuttu komitean kokouksiin osallistumissopimuksensa mukaisesti. Myös Europol ja Eurojust kutsutaan kokouksiin kolmansina osapuolina neuvoston päätöksen 2007/533/YOS 41 ja 42 artiklan mukaisesti.
- Testejä käsittelevä neuvoa-antava ryhmä (TAG) antaa SISVIS-komitealle lausunnon testien järjestämiseen, toteuttamiseen ja niiden tulosten tulkitsemiseen liittyvistä seikoista. Ryhmä kokoontui raportointikaudella 21 kertaa.
- Muutoshallinnasta vastaava asiantuntijaryhmä (CMB) antaa raportoitujen ongelmien luokittelua, laadullista määrittelyä ja korjausten vaikutuksia koskevia neuvoja. Tämä työryhmä, joka myös raportoi toiminnastaan SISVIS-komitealle, kokoontui raportointikaudella kuusi kertaa.
- SIS II -siirtymistyöryhmän annettua päätelmänsä on järjestetty SIS II -järjestelmään siirtymistä käsitteleviä tapaamisia, joiden tarkoituksena on antaa neuvoja SISVIS-komitealle ja edistää tähän keskeiseen kysymykseen liittyvää toimintaa.
SISVIS-komitean puitteissa toimii jäsenvaltioiden ja käyttäjien kansallisista hankevastaavista koostuva työryhmä. Sen kokouksissa on tarkoitus käsitellä suunnitteluun liittyviä yksityiskohtaisia kysymyksiä, riskejä ja toimintoja sekä hankkeen keskustasolla että kansallisella tasolla. Työryhmä kokoontui raportointikaudella kuusi kertaa.
Jäsenvaltioita ja käyttäjiä on pyydetty toimittamaan SIS II -työryhmän kautta kansallisten hankevastaavien työryhmälle joka kuukausi raportit, joissa annetaan yksityiskohtaisia ja ajantasaisia tietoja kehitystyön etenemisestä.
Komissio osallistuu Schengenin tietojärjestelmästä vastaavien neuvoston työryhmien kokouksiin ja niihin neuvoston kokouksiin, joissa Schengenin tietojärjestelmästä vastaavat ministerit kokoontuvat, ja esittää niille suullisen raportin SIS II -hankkeen edistymisestä ja hankkeeseen liittyvistä riskeistä. SIS II -hankkeen tilannetta esiteltiin 36 artiklassa tarkoitetun komitean kaikissa kokouksissa.
4.1. Ohjelman kokonaisvaltainen hallinnointi
Neuvoston 4. ja 5. kesäkuuta tekemissä päätelmissä komissiota pyydettiin ” esittämään ja panemaan välittömästi täytäntöön parannetun tietotekniikkaa koskevan hallinnointijärjestelmän ja lähestymistavan SIS II -hankkeelle ottaen huomioon 26. ja 27. helmikuuta 2009 annetuissa neuvoston päätelmissä esitetystä SIS II -ohjelman kokonaisvaltaisesta hallinnointiperiaatteesta saadut kokemukset. Tässä hallinnointijärjestelmässä ja lähestymistavassa on
- varmistettava täysi avoimuus, perusteellinen asiantuntemus ja jäsenvaltioiden aktiivisempi osallistuminen, jotta voidaan parhaiten täyttää nykyisessä kehitys- ja testausvaiheessa olevan hankkeen tarpeet, jotka edellyttävät jäsenvaltioilta suurempaa panosta,
- täytettävä laajojen TT (tietotekniikka) -hankkeiden hallinnoinnin vaatimukset ja otettava huomioon kaikkien jäsenvaltioiden yhteinen tahto antaa hankkeelle uusi sysäys SIS II -järjestelmän säännöksiä noudattaen, mitä neuvosto pitää hankkeen avaintekijänä,
- integroitava SIS II -hankkeen hallintoneuvosto paremmin koko hallinnointirakenteeseen”.
4.2. Testaus
4.2.1. Ensimmäinen välitavoite
Ensimmäinen välitavoite on määrä saavuttaa vuoden 2009 viimeisellä neljänneksellä. Valmistelutyöt on aloitettu tätä silmällä pitäen. Jotta neuvoston päätelmissä 4. ja 5. kesäkuuta 2009 asetetut vaatimukset voitaisiin täyttää, ensimmäisiin välitavoitetesteihin osallistuu kahdeksan jäsenvaltiota, joista kolme varalla.
4.2.2. Tavoitteena kokonaisvaltainen testausmalli
Huhtikuun 2008 jälkeen tehdyissä testeissä tuli ilmi joitakin nykyisessä testaussuunnitelmassa olevia puutteita. Tietyt järjestelmän teknisten eritelmien ymmärtämiseen liittyvät ongelmat havaittiin vasta varsin myöhäisessä vaiheessa eli silloin, kun järjestelmät liitettiin yhteen.
Tämän ongelman ratkaisemiseksi komissio aikoo laatia jäsenvaltioiden ja muiden käyttäjien asiantuntijoiden kanssa uuden testaussuunnitelman, joka perustuu kokonaisvaltaiseen testausmalliin ja jolla varmistetaan jäsenvaltioiden ja käyttäjien täysi mukanaolo. Tämä liittyy suoraan hankkeelle haluttuun uuteen kokonaisvaltaiseen hallinnointimalliin. Kokonaistestauksesta vastaava ryhmä olisi perustettava SIS II -järjestelmän pääsijoituspaikkaan Strasbourgiin, mikä helpottaisi yhteydenpitoa komission, jäsenvaltioiden ja muiden käyttäjien testausasiantuntijoiden sekä toimeksisaajien ja C.SIS:ssä koulutettavien tulevien SIS II -operaattoreiden välillä. Tällaisen kokonaisvaltaisen lähestymistavan odotetaan sekä lisäävän testien tarkoituksenmukaisuutta että nopeuttavan testausvaiheita.
4.2.3. Kokonaistestauksen valmistelu
Kokonaistestauksella on tarkoitus osoittaa, että SIS II:n keskusjärjestelmä, viestintäinfrastruktuuri sekä SIS II:n keskusjärjestelmän ja kansallisten järjestelmien (N.SIS II) välinen vuorovaikutus täyttävät SIS II -järjestelmään siirtymistä koskevissa säädöksissä asetetut tekniset ja toiminnalliset vaatimukset. Testauksella aiotaan osoittaa myös, että SIS II:n keskusjärjestelmä, viestintäinfrastruktuuri sekä SIS II:n keskusjärjestelmän ja kansallisten järjestelmien (N.SIS II) välinen vuorovaikutus voivat täyttää myös muut kuin toiminnalliset vaatimukset, joita ovat varmatoimisuus, käytettävyys ja suorituskyky. Parhaillaan käydään teknisiä keskusteluja siitä, kuinka testituloksia voidaan arvioida parhaiten.
4.3. Siirtymiseen liittyvä kehitystyö
Siirtymistä varten tarvittavan muuntimen kehittäminen jatkuu seuraavan raportointikauden aikana. Seuraavalla kaudella on myös tarkoitus aloittaa joitakin testejä.
4.4. Tietoturva ja tietosuoja
Euroopan tietosuojavaltuutetun henkilöstö ja komission yksiköt järjestävät edelleen säännöllisesti kahdenvälisiä tapaamisia keskustellakseen SIS II -hankkeeseen liittyvistä kysymyksistä.
Analyysi- ja korjausvaiheen aikana suoritetun intensiivisen testauksen ja perusteellisen analysoinnin ansiosta suuri määrä tunnettuja ongelmia ja virheitä on voitu korjata. Joitakin ongelmia on kuitenkin edelleen ratkaisematta. Maalis–huhtikuussa 2009 suoritetussa perusteellisessa rakenteen tarkastuksessa todettiin, että SIS II -rakenne ja kokonaiskonsepti oli kunnossa, joskin sitä voitaisiin parantaa.
YOS-neuvoston 4. ja 5. kesäkuuta tekemissä päätelmissä annetaan ohjeita SIS II -hankkeen tulevaisuutta varten ja kannatetaan SIS II:n nykyisen teknisen sovelluksen jatkamista. Niissä myös asetetaan teknisiä välitavoitteita sovelluksen testaamiseksi eri vaiheissa pitäen kuitenkin varautumissuunnitelmaa varalla.
Komissio aikoo tiiviissä yhteistyössä puheenjohtajavaltio Ruotsin kanssa ottaa käyttöön optimaalisen yhteistyöhön perustuvan hankehallintorakenteen, jossa otetaan huomioon, mihin vaiheeseen hanke on edennyt. Tällä tavoin jäsenvaltioiden asiantuntijat voivat olla vielä tiiviimmin mukana SIS II:n hankehallinnossa.
Tarvittavat elementit, joilla SIS II -hankkeeseen saadaan uutta potkua, on siis luotu. SIS II on kuitenkin edelleen haastava hanke, johon liittyy huomattavia riskejä. Tässä mielessä vuoden 2009 viimeiselle neljännekselle suunniteltu ensimmäinen välitavoitetesti on tärkeä etappi, jolla voidaan osoittaa kehitteillä olevan teknisen sovelluksen toimivuus.
TAMMIKUU 2009 |
19 | Kansallisten hankevastaavien kokous |
20 | SISVIS-komitea (SIS II tekninen kokoonpano) |
14 | Muutoshallinnasta vastaava asiantuntijaryhmä |
6, 12 | SIS II -ohjelman hallintoneuvosto |
15, 22, 29 | Testejä käsittelevä neuvoa-antava ryhmä |
13 | SIS II:n hanke-/testausjohtajat |
14 | Siirtymistyöryhmä |
15 | Hankehallintoneuvosto |
HELMIKUU 2009 |
2, 10, 16, 24 | SIS II -ohjelman hallintoneuvosto |
18 | Muutoshallinnasta vastaava asiantuntijaryhmä |
5, 12, 19, 27 | Testejä käsittelevä neuvoa-antava ryhmä |
MAALISKUU 2009 |
3, 9, 17, 23, 31 | SIS II -ohjelman hallintoneuvosto |
26 | Siirtymistyöryhmä / Muutoshallinnasta vastaava asiantuntijaryhmä |
12 | Valkoiseen kirjaan liittyvä tarkastus / Koodauksen ja rakenteen tarkastus |
4 | Testauksen koordinointi |
13 | Kokonaissuunnittelu |
HUHTIKUU 2009 |
7, 21, 27 | SIS II -ohjelman hallintoneuvosto |
22 | Kansallisten hankevastaavien kokous / SISVIS-komitea (SIS II tekninen) |
21 | Muutoshallinnasta vastaava asiantuntijaryhmä / Hakuja käsittelevä tekninen työpaja |
2, 8, 16, 23, 30 | Testejä käsittelevä neuvoa-antava ryhmä |
24 | Rakenteentarkastustyöpaja |
TOUKOKUU 2009 |
6, 12, 19, 26 | SIS II -ohjelman hallintoneuvosto |
12, 27 | SISVIS-komitea (SIS II tekninen) |
27 | Kansallisten hankevastaavien kokous |
13 | Siirtymistyöryhmä |
13, 26 | Muutoshallinnasta vastaava asiantuntijaryhmä |
KESÄKUU 2009 |
2, 9 | SIS II -ohjelman hallintoneuvosto |
10 | Muutoshallinnasta vastaava asiantuntijaryhmä / |
Siirtymistyöryhmä |
26 | SISVIS-komitea (SIRENE) |
7, 14, 28 | SIS II -ohjelman hallintoneuvosto |
15 | Kansallisten hankevastaavien kokous |
2, 9, 16, 23, 30 | Testejä käsittelevä neuvoa-antava ryhmä |
1, 8, 15, 22, 29 | SIS II -ohjelman hallintoneuvosto |
Muutoshallinnasta vastaava asiantuntijaryhmä |
6, 13, 20, 27 | Kansallisten hankevastaavien kokous |
21 | SISVIS-komitea (SIS II tekninen) |
1, 8, 15, 22 | SIS II -ohjelman hallintoneuvosto |
[1] Selvitys SIS II:n kehittämisen tulevasta suunnasta.
[2] EUVL L 299, 8.11.2008, s. 1.
[3] EUVL L 299, 8.11.2008, s. 43.
[4] Tarvittavat valmistelut SIS II:n salausjärjestelmää varten on saatava päätökseen.